CELEX: 52012PC0623
Language: ro
Date: 2012-10-19
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/013 DK/Flextronics introdusă de Danemarca)

|
			
		
		
		52012PC0623
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/013 DK/Flextronics introdusă de Danemarca) /* COM/2012/0623 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[1] permite mobilizarea Fondului
european de ajustare la globalizare (FEG) prin intermediul unui mecanism de
flexibilitate, în limita plafonului anual de 500 de milioane EUR, peste nivelul
rubricilor corespunzătoare din cadrul financiar.
Normele aplicabile contribuțiilor din FEG
sunt prevăzute în Regulamentul (CE) nr. 1927/2006 al Parlamentului
European și al Consiliului din 20 decembrie 2006 privind crearea Fondului
european de ajustare la globalizare[2].
La 21 decembrie 2011, Danemarca a introdus
cererea EGF/2011/013 DK/Flextronics pentru o contribuție financiară
din FEG, în urma disponibilizărilor din întreprinderea Flextronics
International Denmark A/S (denumită în continuare „Flextronics Denmark”),
în Danemarca.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru acordarea unei contribuții financiare în temeiul
regulamentului menționat.
SINTEZA CERERII ȘI ANALIZĂ
 Date principale ||   
 Numărul de referință FEG || EGF/2011/013 
 Statul membru || Danemarca 
 Articolul 2 || (c) 
 Întreprinderea principală || Flextronics International Denmark A/S 
 Furnizori și producători din aval || 0 
 Perioada de referință || 1.7.2011 – 31.10.2011 
 Data de începere a serviciilor personalizate || 21.3.2012 
 Data depunerii cererii || 21.12.2011 
 Disponibilizări în timpul perioadei de referință || 216 
 Disponibilizări înainte și după perioada de referință || 87 
 Totalul disponibilizărilor eligibile || 303 
 Lucrători disponibilizați care ar trebui să beneficieze de măsurile în cauză || 153 
 Cheltuieli pentru servicii personalizate (EUR) || 1 972 381 
 Cheltuieli pentru punerea în aplicare a FEG[3] (EUR) || 136 712 
 Cheltuieli pentru punerea în aplicare a FEG (%) || 6,48 
 Buget total (EUR) || 2 109 093 
 Contribuția din FEG (65 %) (EUR) || 1 370 910 
1.           Cererea a fost
prezentată Comisiei la data de 21 decembrie 2011 și a fost
completată cu informații suplimentare până la data de 23 august
2012.
2.           Cererea îndeplinește
condițiile de mobilizare a FEG stabilite la articolul 2 litera (c) din
Regulamentul (CE) nr. 1927/2006 și a fost prezentată în termenul
de 10 săptămâni prevăzut la articolul 5 din regulamentul
respectiv.
Legătura dintre
disponibilizări și schimbările majore din structura
comerțului mondial, generate de globalizare sau de criza financiară
și economică mondială
3.           Danemarca susține
că disponibilizările de la Flextronics Denmark sunt o
consecință directă a schimbărilor structurale majore în
structura comerțului mondial în domeniul serviciilor furnizate de
Flextronics Denmark, respectiv servicii de proiectare și de fabricare a
produselor electronice destinate producătorilor de echipamente electronice
originale. 
4.           Flextronics International
Denmark A/S (denumirea completă a societății) a fost creată
în 2004 ca parte a Flextronics International Ltd., care, la rândul său, a
fost înregistrată în 1990 la Singapore și care era, inițial, o
societate americană înființată în 1969 în Silicon Valley. În
2011, conform site-ului CircuitsAssembly.com[4],
Flextronics era al doilea furnizor mondial de servicii de fabricare de produse
electronice, într-un clasament realizat în funcție de cifra de afaceri.
5.           Tendințele recente în
producerea de echipamente electronice, de delocalizare a instalațiilor
către Asia, au fost urmate și de Flextronics, sediul central din
Singapore luând decizia de a închide societatea daneză și de a se
extinde, în același timp, în afara Europei. Proiectele de dezvoltare a
Flextronics International Ltd., pun accentul pe crearea de parcuri enorme de
producție în America de Sud și Asia de Sud-Est[5]. 
6.           Flextronics Denmark era un
producător important de circuite imprimate, componente omniprezente în
orice echipamente electronice, cum ar fi cardurile inteligente, jocurile
electronice, aparatele fotografice digitale, telefoanele mobile, componentele
electronice ale calculatoarelor personale etc. Întrucât societatea externaliza
producția de acest tip filialei sale Multek, unul dintre cei mai
cunoscuți furnizori de circuite imprimate din lume, care propune
soluții de interconectare unice în sectorul electronic, producția
Flextronics Denmark și piața relevantă europeană a
circuitelor imprimate nu mai prezentau niciun interes pentru Flextronics
International Ltd.
7.           Societatea Multek,
fondată în 1978, are în prezent peste 12 000 de lucrători în întreaga
lume care lucrează în zece locații pe patru continente. În Europa nu
sunt decât 420 de angajați (pentru producția de circuite imprimate
rigide în Germania) și 370 în SUA, în timp ce sediile din China se
dezvoltă rapid (10 900 de angajați), aprovizionând sectorul electronic
aflat în plină dezvoltare în Asia de Sud.
8.           Japonia și regiunea
Asia-Pacific reprezintă împreună o mare parte din piața
mondială a circuitelor imprimate, la fel ca și India și China.
Unul dintre motivele principale ale creșterii importanței acestor țări
este extinderea rapidă, în această zonă, a fabricării de
produse electronice, nu în ultimul rând datorită avantajelor legate de
costul forței de muncă și de costurile de fabricație[6].
9.           Aceste circumstanțe,
precum și scăderile înregistrate în Europa pe piața
fabricării produselor electronice în general și a circuitelor
imprimate în special, au condus la decizia societății de a închide
Flextronics Denmark în august 2011.
Stabilirea numărului de
disponibilizări și îndeplinirea criteriilor de la articolul 2 litera
(c)
10.         Danemarca a înaintat cererea
în temeiul criteriilor de intervenție menționate la articolul 2
litera (c) din Regulamentul (CE) nr. 1927/2006, conform căruia, în
împrejurări excepționale, justificate în mod corespunzător de
către statul membru în cauză, statele membre pot să depună
o cerere de contribuție din partea FEG chiar dacă condițiile
prevăzute la literele (a) și (b) nu sunt îndeplinite în totalitate,
atunci când disponibilizările au un impact grav asupra ocupării forței
de muncă și asupra economiei locale.
11.         Cererea menționează
216 disponibilizări de la Flextronics International Denmark A/S în timpul
perioadei de referință de patru luni, de la 1 iulie 2011 până la
31 octombrie 2011, plus 87 în afara perioadei de referință, dar
legate de aceeași procedură de concediere colectivă. Toate cele
303 concedieri au fost calculate în conformitate cu articolul 2 al doilea
paragraf prima liniuță din Regulamentul (CE) nr. 1927/2006.
12.         Danemarca susține că
cererea este depusă în circumstanțe excepționale și
justifică solicitarea de sprijin din FEG prin importanța
angajatorului pe piața locală a forței de muncă,
situația globală a pieței forței de muncă în
municipalitatea Skive, precum și tendințele demografice. Închiderea
societății Flextronics Denmark, a avut loc după mai multe alte
închideri sau delocalizări ale unor angajatori importanți, cum ar fi
Metallic, Nørhaven, Jamo, Royal Greenland, Bodisen și Danish Crown.
Autoritățile daneze confirmă faptul că, la momentul
închiderii, Flextronics Denmark era cel mai important angajator industrial din
municipalitate.
13.         Autoritățile daneze
aduc ca argument, de asemenea, circumstanțele excepționale ale
acestui caz, având în vedere faptul că municipalitatea Skive face parte
din regiunea Midtjylland, care a fost afectată negativ de globalizare în
ultimii doi ani și pentru care s-a cerut sprijin din FEG atât în 2010, cât
și în 2012 (EGF/2010/017 și EGF/2012/003). În ambele cazuri,
disponibilizările au avut loc în cadrul grupului Vestas, respectiv 813
lucrători au fost disponibilizați în perioada cuprinsă între
iunie 2009 și martie 2010, la care se adaugă un număr de 569 de
lucrători în 2012. Pe lângă lucrătorii din municipalitatea Varde
(o regiune din sudul Danemarcei), toți ceilalți lucrători
disponibilizați erau din regiunea Midtjylland, unde este situată
municipalitatea Skive. Aceasta face ca oportunitățile de pe
piața forței de muncă să fie și mai limitate pentru
lucrătorii disponibilizați de la Flextronics.
14.         Oportunităților
limitate de pe piața forței de muncă din municipalitatea Skive
li se adaugă o tendință negativă mai clară privind
ratele șomajului în comparație cu regiunea Midtjylland și zona
Vestjylland, în ansamblu. În noiembrie 2011, rata șomajului era de 5,6 %
în Skive, crescând la 7 % în martie 2012, în timp ce cifrele
corespunzătoare pentru Midtjylland au fost de 5,2 % în noiembrie 2011
și 6 % în martie 2012 (5 % și 6 % pentru zona Vestjylland în
aceeași perioadă de referință).
15.         Numărul locurilor de
muncă din industrie a scăzut cu 35 % în municipalitatea Skive în perioada
2006 – 2011. Pentru perioada 2008 – 2010, pierderile de locuri de muncă au
fost în mod semnificativ mai mari (7,5 %) față de restul Danemarcei,
în general, (4 %) sau de regiunea Midtjylland, în special, (4,5 %). 
16.         Municipalitatea Skive se
caracterizează printr-o prezență mai mare a lucrătorilor
necalificați (20,1 %) în comparație cu ansamblul teritoriului
Danemarcei (18,1 %) și printr-o proporție mai mare (35,5 %) a
lucrătorilor care au un nivel de studii limitat la
învățământul primar; valoarea corespunzătoare pentru
ansamblul teritoriului Danemarcei este de 29,3 %. 
17.         Indicatorii pieței
forței de muncă pentru 2010 arată că șomerii
reprezentau 2,2 % din populația din municipalitate, 3 % nu au avut
temporar un loc de muncă, în timp ce 20 % au fost angajați ca
lucrători cu un nivel scăzut de calificare și doar 4,6 % ca
lucrători cu nivel înalt de calificare. Se consideră că
disponibilizările de la Flextronics Denmark au afectat și mai mult
piața forței de muncă din Skive, în special lucrătorii cu nivel
scăzut de calificare. 
18.         Autoritățile daneze
se referă, de asemenea, și la deteriorarea considerabilă a
structurii demografice, observată începând din 2006, când a început
declinul ocupării forței de muncă în industria prelucrătoare,
întrucât atât lucrătorii mai tineri, cât și cei cu un nivel de
educație mai ridicat au părăsit municipalitatea, optând pentru
noi locuri de muncă, în altă parte. Având în vedere
circumstanțele descrise, autoritățile daneze consideră
că evoluția viitoare a pieței forței de muncă este
amenințată în mod grav și, prin urmare, doresc să
crească nivelul de calificare a lucrătorilor disponibilizați de
la Flextronics pentru a le oferi oportunități de angajare relevante
în municipalitatea Skive.
19.         În aceste circumstanțe,
se poate considera că disponibilizările au un efect negativ important
asupra economiei în cauză, la nivel regional și local.
Explicația caracterului
neprevăzut al disponibilizărilor în cauză
20.         Autoritățile daneze
susțin că disponibilizările au fost neprevăzute deoarece
Flextronics Denmark A/S a avut o dezvoltare extrem de bună în perioada
2004-2011. În 2010, societatea avea 420 de lucrători și era cel mai
mare angajator industrial din municipalitatea Skive. În conturile anuale pe
2010, Flextronics Denmark a raportat un excedent de 11,2 milioane DKK
(aproximativ 1,5 milioane EUR).
21.         Având în vedere rezultatele
economice excelente, nimeni nu se aștepta ca sediul central să
înceapă disponibilizarea lucrătorilor din Skive, la începutul anului
2011, atunci când s-a pierdut interesul pentru piața daneză.
Deși directorul executiv a încercat salvarea societății printr-o
nouă strategie și o diversificare a producției, în august 2011,
Flextronics Int. Ltd a decis să închidă uzina din Skive.
Identificarea întreprinderilor care au
efectuat disponibilizări și a lucrătorilor vizați de
măsurile de asistență
22.         Cererea se referă la un
număr de 303 disponibilizări de la Flextronics Denmark,
preconizându-se ca 153 de persoane dintre cele disponibilizate să
participe la măsuri. 
23.         Defalcarea pe categorii a
lucrătorilor vizați este următoarea:
 Categorie || Număr || Procentaj 
 Bărbați || 72 || 47,06 
 Femei || 81 || 52,94 
 Cetățeni ai UE || 150 || 98,04 
 Cetățeni din țări terțe || 3 || 1,96 
 15-24 ani || 5 || 3,27 
 25-54 ani || 118 || 77,12 
 55-64 ani || 30 || 19,61 
 peste 64 de ani || 0 || 0,00 
24.         Printre lucrătorii
vizați, șapte au o problemă de sănătate de lungă
durată sau un handicap.
25.         În ceea ce privește
categoriile profesionale, defalcarea este următoarea:
 Categorie || Număr || Procentaj 
 Personal de conducere || 3 || 1,96 
 Profesiuni intelectuale și științifice || 3 || 1,96 
 Tehnicieni și profesiuni asociate || 20 || 13,07 
 Salariați de tip administrativ || 6 || 3,92 
 Meșteșugari și lucrători în domenii asociate || 10 || 6,54 
 Operatori la instalații și mașini || 110 || 71,89 
 Muncitori necalificați || 1 || 0,65 
26.         În conformitate cu articolul 7
din Regulamentul (CE) nr. 1927/2006, Danemarca a confirmat faptul că s-a
aplicat o politică de egalitate între femei și bărbați,
precum și o politică de nediscriminare și că aceasta se va
aplica în continuare pe parcursul diferitelor etape de punere în aplicare a FEG
și, în special, în ceea ce privește accesul la FEG.
Descrierea teritoriului vizat, a
autorităților sale și a părților interesate
27.         Municipalitatea Skive este
situată într-o zonă rurală din partea de nord-vest a regiunii
Midtjylland. Populația a scăzut treptat în ultimii ani, în 2011
înregistrându-se 47 928 de locuitori. Municipalitatea are o suprafață
de 690,7 km2 cu o densitate a populației de 69,5 de locuitori
per km2. Deși Skive se află într-o regiune rurală
îndepărtată din Danemarca, industria a jucat un rol important, trei
din zece angajați din sectorul privat lucrând în industrie. Dar, din 2006,
întreprinderile mari au părăsit municipalitatea și Skive a
pierdut aproximativ 2 000 de locuri de muncă din industrie între 2008
și 2010, unele dintre acestea din cauza globalizării. În iunie 2011,
12 % din membrii 3F (sindicatul reprezentând lucrătorii cu un nivel redus
de calificare) erau șomeri. La o analiză a nevoilor viitoare de
competențe în regiunea Midtjylland, în perspectiva anului 2020, au fost
identificate noi domenii de creștere: energia și mediul, TIC în
domeniul medical/al sănătății, turismul și
producția alimentară[7].
28.         În 2007, Danemarca a pus în
aplicare o reformă amplă a administrației locale și
regionale, care a avut ca rezultat un grad și mai mare de autonomie a
autorităților municipale. Acestea au noi responsabilități
specifice în materie de ocupare a forței de muncă. Au fost create
centre de ocupare a forței de muncă la nivel municipal, pentru ca
cetățenii și întreprinderile să poată beneficia,
printr-un punct comun, de măsurile publice de ocupare a forței de
muncă. În plus, la nivel local, regional și național au fost
instituite consilii pentru ocuparea forței de muncă, care
reprezintă părțile interesate de pe piața muncii.
29.         În sensul cererii vizate,
principala parte interesată este municipalitatea Skive. Alte
părți interesate sunt menționate în detaliu la punctul 37 de mai
jos.
Impactul preconizat al
disponibilizărilor asupra ocupării forței de muncă la nivel
local, regional sau național
30.         Flextronics Denmark era
principalul furnizor atât al locurilor de muncă cu înaltă calificare,
cât și al celor cu un nivel redus de calificare din municipalitate.
Închiderea Flextronics a urmat unei serii de alte închideri de întreprinderi
din industria prelucrătoare în ultimii ani, respectiv Metallic, Nørhaven,
Jamo, Royal Greenland, Bodisen și Danish Crown care fie au fost închise,
fie s-au mutat din regiune.
31.         În urma acestor închideri,
lucrătorii cu un nivel mai ridicat de educație s-au mutat în alte
regiuni industriale, în timp ce lucrătorii cu un nivel mai scăzut de
educație și cei cu calificare redusă au avut tendința de a
rămâne și de a deveni șomeri. Întrucât aproximativ 190 din
lucrătorii disponibilizați de la Flextronics Denmark au un nivel
scăzut de calificare, este probabil ca procentul șomerilor slab
calificați în municipalitate să crească cu aproximativ două
puncte procentuale. 
32.         Autoritățile
competente în materie de ocupare a forței de muncă din regiunea
Midtjylland au publicat în mai 2012 un studiu privind situația de pe
piața muncii, în care au identificat în mod clar faptul că
lucrătorii necalificați – atât bărbați, cât și femei –
sunt expuși unui risc mai ridicat de șomaj pe termen lung, în
comparație cu alte grupuri. Având în vedere procentul ridicat de
lucrători cu un nivel scăzut de calificare din Flextronics,
există un risc mai mare ca acești lucrători să
rămână șomeri pe termen mai lung.
33.         Întrucât
autoritățile locale au identificat o legătură directă
între nivelul de educație al lucrătorilor disponibilizați
și situația demografică în municipalitate, acestea au anticipat
crearea unui cerc vicios: nivel scăzut de educație → șomaj
→ deteriorarea situației demografice și încearcă să
îl evite prin mobilizarea de resurse din FEG, în plus față de
propriile eforturi.
Pachetul coordonat de servicii
personalizate care vor fi finanțate și defalcarea costurilor
estimate, inclusiv complementaritatea cu acțiunile finanțate din
fondurile structurale
34.         Toate măsurile
următoare propuse de autoritățile daneze se combină pentru
a forma un pachet coordonat de servicii personalizate, care vizează reintegrarea
lucrătorilor concediați în muncă:
–     
evaluarea calificărilor și
competențelor dobândite deja ca mijloc de
scurtare a procedurii de obținere a unei (noi) calificări oficiale –
în mod individual sau în grup. Se preconizează ca această evaluare
să fie relevantă în special pentru lucrătorii necalificați.
–     
activitățile de formare și
instruire:
–                   
pentru lucrătorii necalificați - o combinație de învățământ general ca mijloc de
obținere a accesului la formarea profesională sau de terminare a
instruirii profesionale; formare în ceea ce privește cititul/scrisul
și aritmetica; formarea profesională în sectoare cu bune
oportunități de găsire a unor locuri de muncă și de
educație suplimentară/cursuri de formare profesională, și
anume obținerea unor calificări de bază în noile sectoare
și a certificatelor relevante.
–                   
pentru lucrătorii calificați (inclusiv personalul administrativ), diverse tipuri de
educație/educație a adulților în vederea creșterii
nivelului de calificare al lucrătorilor în cadrul aceluiași domeniul
ocupațional, de exemplu, un artizan calificat să devină un
tehnician; cursuri specializate pentru a obține competențe sau
certificate suplimentare și o formare generală sau profesională
nouă în vederea schimbării meseriei sau a sectorului.
–                   
pentru directori, ingineri și tehnicieni, pachetul personalizat prevede cursuri speciale pentru a obține
calificări suplimentare sau oficiale, de exemplu certificate privind
gestionarea proiectelor și domenii similare.
Sunt avute în vedere
perspectivele de angajare pe termen lung a lucrătorilor individuali, prin
urmare activitățile de formare și de educare sunt destinate
să se axeze pe sectoarele cu un potențial de dezvoltare, astfel cum
au fost identificate în cele mai recente analize, fără însă a se
limita la acestea. 
–     
Spiritul antreprenorial
este în mod special susținut prin intermediul unui proces din două
etape, care urmează să fie pus în aplicare în cooperare cu
întreprinderile locale și centrul turistic. Prima etapă a acestui
proces este un curs inițial care va evalua potențialul viitorului
antreprenor. Numai după un rezultat pozitiv al acestei prime etape se va
trece la a doua etapă; aceasta va cuprinde un proces de dezvoltare a unui
plan de afaceri și consiliere individuală, sesiuni de informare
și întâlniri cu părțile relevante ale rețelei.
–     
Plasarea individuală a personalului
disponibilizat: aceasta va fi orientată
către lucrătorii cu competențe profesionale sau de conducere
care nu au reușit să își găsească un nou loc de
muncă într-un termen rezonabil după părăsirea Flextronics.
Ideea de bază este de a ajuta oamenii care au deja competențele
necesare, dar care nu au reușit să își găsească un nou
loc de muncă. Fiecare lucrător va fi asistat de un consultant în
domeniul reorientării profesionale, cu rol de consiliere și sprijinire
în eforturile de căutare a unui loc de muncă pentru o perioadă
de timp. Scopul este de a ajuta acești lucrători să
obțină cât mai repede posibil efectul maxim din eforturile lor de
căutare a unui loc de muncă.
–     
Indemnizație de subzistență: aceasta va fi plătită zilnic tuturor lucrătorilor
vizați care participă activ la măsurile FEG. Indemnizațiile
vor fi acordate pe durata activității specifice și vor fi parte
integrantă a măsurilor active pe piața muncii care vizează
capacitatea de inserție profesională a lucrătorilor
disponibilizați într-o perspectivă pe termen lung și au ca
obiectiv creșterea nivelului aptitudinilor și competențelor.
35.         Cheltuielile pentru punerea în
aplicare a FEG, care sunt incluse în cerere în conformitate cu articolul 3 din
Regulamentul (CE) nr. 1927/2006, acoperă activitățile de
pregătire și gestionare, informare și publicitate, precum
și activitățile de evaluare și control. În afară de
broșuri, un site web și informații generale, periodic se vor
colecta și prezenta presei și publicului povești privind cazuri
încununate de succes. Se va organiza un seminar final privind impactul
sprijinului FEG în acest caz. Proporția cheltuielilor de punere în
aplicare, de 6,48 % din totalul cheltuielilor, este mai mare decât de obicei
deoarece acesta este un caz relativ mic, însă unele costuri sunt
apropiate, în termeni absoluți, de cele necesare pentru gestionarea unor
cazuri mai mari. Evaluarea cheltuielilor include serviciile unui consultant
extern.
36.         Serviciile personalizate
prezentate de autoritățile daneze sunt măsuri active pe
piața muncii în cadrul acțiunilor eligibile definite la articolul 3
din Regulamentul (CE) nr. 1927/2006. Autoritățile daneze
estimează costurile totale la 2 109 093 EUR, din care cheltuielile
pentru serviciile personalizate la 1 972 381 EUR și cheltuielile
pentru punerea în aplicare a FEG la 136 712 EUR (6,48 % din suma
totală). Contribuția totală solicitată din FEG este de 1
370 910 EUR (65 % din costurile totale).
 Acțiuni || Numărul estimat al lucrătorilor vizați || Costul estimat per lucrător vizat (în EUR) || Costuri totale (FEG și cofinanțare națională) (în EUR) 
 Servicii personalizate [articolul 3 primul paragraf din Regulamentul (CE) nr. 1927/2006] 
 Evaluarea calificărilor și competențelor || 110 || 537 || 59 070 
 Formare generală pentru personalul necalificat || 50 || 6 040 || 302 000 
 Formare profesională a personalului necalificat || 60 || 8 054 || 483 240 
 Formare profesională a personalului calificat || 11 || 12 904 || 141 944 
 Cursuri tehnice destinate tehnicienilor || 20 || 10 738 || 214 760 
 Cursuri specializate pentru directori și ingineri || 6 || 4 295 || 25 770 
 Cursuri pentru pregătirea viitorilor antreprenori || 20 || 1 342 || 26 840 
 Planuri de afaceri și consiliere || 10 || 1 275 || 12 750 
 Plasarea individuală a personalului disponibilizat || 20 || 1 342 || 26 840 
 Indemnizații de subzistență || 153 || 4 439 || 679 167 
 Subtotal servicii personalizate ||   || 1 972 381 
 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] 
 Activități pregătitoare și administrație ||   || 59 866 
 Gestionare ||   || 32 886 
 Informare și publicitate ||   || 18 792 
 Evaluare ||   || 20 134 
 Activități de control ||   || 5 034 
 Subtotal cheltuieli legate de punerea în aplicare a FEG ||   || 136 712 
 Total costuri estimate ||   || 2 109 093 
 Contribuție din FEG (65 % din costurile totale) ||   || 1 370 910 
37.         Danemarca confirmă
că măsurile descrise mai sus sunt complementare cu acțiunile
finanțate prin fondurile structurale și că sunt instituite
mecanismele necesare pentru a preveni dubla finanțare din fondurile UE.
Data/datele la care serviciile
personalizate pentru lucrătorii afectați au început sau sunt
prevăzute să înceapă
38.         Danemarca a inițiat
serviciile personalizate pentru lucrătorii afectați incluse în
pachetul coordonat propus pentru cofinanțarea din FEG la 21 martie 2012.
Prin urmare, această dată reprezintă începutul perioadei de
eligibilitate pentru orice fel de asistență care ar putea fi
acordată din FEG.
Proceduri de consultare a partenerilor
sociali
39.         La anunțarea închiderii
viitoare a Flextronics Denmark, Centrul de locuri de muncă a inițiat
instituirea unui grup operativ. Reprezentanții societății,
angajații, centrul de locuri de muncă și sindicatul F3 au avut
reuniuni periodice și au coordonat redactarea cererii care a fost
inițiată de către grupul operativ și Centrul de locuri de
muncă. Centrul de locuri de muncă, a purtat, de asemenea, un dialog
permanent cu partenerii sociali cu privire la calitatea și relevanța
serviciilor oferite.
40.         Autoritățile daneze
au confirmat că cerințele legislației naționale și
cele ale legislației UE privind concedierile colective au fost respectate.
Informare cu privire la acțiunile
obligatorii în temeiul legislației naționale sau al contractelor
colective de muncă
41.         În ceea ce privește
îndeplinirea criteriilor stabilite la articolul 6 din Regulamentul (CE) nr.
1927/2006, în cererea lor, autoritățile daneze:
·      au confirmat că măsurile care constituie responsabilitatea
societăților în temeiul legislației naționale sau al
contractelor colective de muncă nu vor fi înlocuite de contribuția
financiară din partea FEG;
·      au demonstrat că acțiunile respective oferă sprijin
lucrătorilor individuali și nu urmează a fi folosite pentru
restructurarea societăților sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență prin intermediul altor
instrumente financiare ale UE.
Sisteme de gestionare și control 
42.         Danemarca a notificat Comisiei
că organismele care vor gestiona și vor controla contribuția
financiară sunt cele care gestionează și controlează
finanțarea din Fondul Social European (FSE) în Danemarca.
Finanțare
43.         Pe baza cererii transmise de
Danemarca, contribuția propusă din FEG pentru pachetul coordonat de
servicii personalizate (inclusiv cheltuielile legate de intervenția FEG)
este de 1 370 910 EUR, reprezentând 65 % din costurile
totale. Alocarea propusă de Comisie în cadrul fondului se bazează pe
informațiile furnizate de Danemarca.
44.         Având în vedere cuantumul
maxim al unei contribuții financiare care poate fi acordată din FEG
în temeiul articolului 10 alineatul (1) din Regulamentul (CE) nr. 1927/2006,
precum și marja disponibilă pentru realocarea creditelor, Comisia
propune mobilizarea din FEG a sumei totale menționate mai sus, care
să fie înscrisă în rubrica 1a din cadrul financiar.
45.         Cuantumul propus al
contribuției financiare va lăsa disponibil mai mult de 25 % din
suma maximă anuală atribuită din FEG pentru alocări în
cursul ultimelor patru luni ale anului, conform dispozițiilor articolului
12 alineatul (6) din Regulamentul (CE) nr. 1927/2006.
46.         Prin prezentarea acestei
propuneri de mobilizare a FEG, Comisia inițiază procedura
simplificată de trialog, conform dispozițiilor de la punctul 28 din
Acordul interinstituțional din 17 mai 2006, în vederea obținerii
acordului celor două componente ale autorității bugetare cu
privire la necesitatea utilizării FEG și cu privire la suma
solicitată. Comisia invită prima dintre cele două
părți componente ale autorității bugetare care ajunge la un
acord, la nivelul politic corespunzător, cu privire la proiectul de
propunere de mobilizare, să informeze cealaltă parte componentă
și Comisia în legătură cu intențiile sale. În cazul în care
una dintre cele două componente ale autorității bugetare nu este
de acord, se va organiza o reuniune oficială trilaterală.
47.         Comisia prezintă separat
o cerere de transfer în vederea înscrierii în bugetul pentru anul 2012 a unor
credite de angajament specifice, în conformitate cu punctul 28 din Acordul
interinstituțional din 17 mai 2006.
Sursa creditelor de plată 
48.         Cuantumul creditelor de
plată introduse inițial în linia bugetară 04 05 01 în 2012 va fi
consumat integral în urma adoptării de către cele două
componente ale autorității bugetare a propunerilor prezentate
până în prezent pentru mobilizarea FEG și, prin urmare, va fi
insuficient pentru a acoperi suma necesară pentru cererea în
discuție. Va fi solicitată o consolidare a creditelor de plată
pentru linia bugetară a FEG fie printr-un transfer, în cazul în care poate
fi identificată o sursă disponibilă de credite, fie printr-o
rectificare bugetară. Plățile din această linie
bugetară se vor utiliza pentru a finanța suma de
1 370 910 EUR necesară pentru prezenta cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de ajustare
la globalizare, în conformitate cu punctul 28 din Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară (cererea EGF/2011/013 DK/Flextronics introdusă de Danemarca)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Acordul
interinstituțional din 17 mai 2006 dintre Parlamentul European,
Consiliu și Comisie privind disciplina bugetară și buna gestiune
financiară[8],
în special punctul 28,
având în vedere Regulamentul (CE)
nr. 1927/2006 al Parlamentului European și al Consiliului din 20
decembrie 2006 privind crearea Fondului european de ajustare la globalizare[9], în special articolul 12
alineatul (3),
având în vedere propunerea Comisiei Europene[10],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a schimbărilor majore din
structura comerțului mondial, generate de globalizare și pentru a-i
ajuta să se reintegreze pe piața forței de muncă.
(2)       Domeniul de aplicare al FEG a
fost extins, incluzând cererile depuse în perioada 1 mai 2009 – 30
decembrie 2011, pentru a include acordarea de sprijin lucrătorilor
disponibilizați ca urmare directă a crizei financiare și
economice mondiale.
(3)       Acordul
interinstituțional din 17 mai 2006 permite mobilizarea FEG în
limita unui plafon anual de 500 de milioane EUR.
(4)       La 21 decembrie 2011,
Danemarca a depus o cerere de mobilizare a FEG în legătură cu
disponibilizările de la întreprinderea Flextronics International Denmark
A/S, iar până la 23 august 2012 a transmis informații suplimentare.
Această cerere îndeplinește condițiile pentru stabilirea
contribuțiilor financiare, astfel cum sunt prevăzute la articolul 10
din Regulamentul (CE) nr. 1927/2006. Prin urmare, Comisia propune mobilizarea
sumei de 1 370 910 EUR.
(5)       Prin urmare, ar trebui
mobilizat FEG pentru a oferi o contribuție financiară ca răspuns
la cererea depusă de Danemarca,
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2012, se mobilizează Fondul
european de ajustare la globalizare (FEG) pentru alocarea sumei de
1 370 910 EUR, sub formă de credite de angajament și
credite de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la Bruxelles,
Pentru Parlamentul European                      Pentru
Consiliu
Președintele                                                  Președintele
[1]               JO C 139, 14.6.2006, p. 1.
[2]               JO L 406, 30.12.2006, p. 1.
[3]               Conform articolului 3 al treilea paragraf din
Regulamentul (CE) nr. 1927/2006.
[4]               http://www.circuitsassembly.com/cms/component/content/article/159/10901-ems-top-50
[5]               http://investors.flextronics.com/phoenix.zhtml?c=98555&p=irol-irhome

[6]               http://www.electronics.ca
[7]               http://www.newinsight.dk/en/projekter/vis/projectName/analyse-af-virksomhedernes-kompetencebehov-i-holstebro-skive-struer-og-lemvig
[8]               JO C 139, 14.6.2006, p. 1.
[9]               JO L 406, 30.12.2006, p. 1.
[10]             JO C […], […], p. […].